மைதிலி விவாகம்

**மைதிலி விவாகம்**  (Maithil Vivah) (தேவநாகரி: मैथिल विवाह) என்பது இந்தியத் துணைக்கண்டத்தின் மிதிலை மண்டலத்தில்,  மைதிலி மரபைப் பின்பற்றும் ஆணுக்கும் பெண்ணுக்கும் இடையே நடைபெறும் திருமண மரபாகும்.

## விளக்கம்

இந்த விவாகம் இந்து மதத்தின் பாரம்பரிய திருமண முறையை அடிப்படையாகக் கொண்டது. மைதிலி விவாகத்தின் செயல்முறைகளுக்கான முக்கிய ஆதாரங்கள் வேத சாத்திரங்களின் மந்திரங்கள் ஆகும். மிதிலா பிராந்தியத்தில், மைதிலி விவாகத்திற்கென ஒரு தனி இலக்கிய நூல் உள்ளது. அந்த இலக்கிய நூல் *சிறீ மைதிலி விவாக பதாவலி* என்று அழைக்கப்படுகிறது.  மைதிலி விவாகம் என்பது  இந்தியத் துணைக்கண்டத்தில் உள்ள ஒரு ஏற்பாடு செய்யப்பட்ட திருமண முறையாகும். மைதிலி விவாக  முறையில் மணமகனும் மணமகளும் திருமண சடங்குகளின் போது மட்டுமே ஒருவரையொருவர் புரிந்து கொள்ள முடிகிறது. மைதிலி விவாகத்தின் அமைப்பு அல்லது முறை பழமைவாதமானது.  இந்த விவாகம்  திருமணமான தம்பதியினர் என்றென்றும் வலுவான திருமண வாழ்க்கையை உருவாக்க உதவுகிறது. 

மைதிலி விவாக பாரம்பரியத்தில், மணமகன் மற்றும் மணமகளின் பெற்றோருக்கு இடையே ஒரு இடைத்தரகராக இருக்கும் *கடக்*, மணமகளுக்கு மணமகனைக் கண்டுபிடிப்பதில் முக்கிய பங்கு வகிக்கிறார்.  இந்தியத் துணைக்கண்டத்தின் மிதிலா பகுதியில், மணமகளுக்கு மணமகனைக் கண்டுபிடித்து, அவர்களுக்குள் திருமணத்தை ஏற்பாடு செய்யும் செயல்முறை *காட்கைதி* (Ghatkaitī) என்று அழைக்கப்படுகிறது.

மைதிலி விவாகச் செயல்முறையில் சில சிறப்பு மரபுகள் உள்ளன. அவை பொதுவாக இந்தியத் துணைக்கண்டத்தின் மற்ற பகுதிகளில் உள்ள இந்து மதத்தின் மரபுககளில் பொதுவாகக் காணப்படுவதில்லை. உதாரணமாக, மணமகன் மணமகளின் வீட்டு வாசலுக்கு வரும்போது, மணமகனுக்கு ஏதேனும் உடல் குறைபாடு உள்ளதா? இல்லையா? என்பதைப் பரிசோதிப்பதற்காக, அவர் அனைவர் முன்னிலையிலும் தனது சில ஆடைகளை மாற்ற வேண்டும். இதேபோல், மணமகன் மணமகளின் வீட்டு வாசலுக்கு வருவதற்கு முன்பும், மணமகளின் ஊர்வலத்திற்கு முன்பும் மணமகளின் கிராமத்தில் ஆம்-மகு விவாகம் என்று அழைக்கப்படும் மாமரத்திற்கும் மகுவா மரத்திற்கும் இடையிலான சிறப்புத் திருமணம நடைமுறை பின்பற்றப்படுகிறது.  மணமகளின் வீட்டில், திருமணச் சடங்குகளைச் செய்ய உதவும் ஒரு *பித்காரி* மணமகளுக்கு நியமிக்கப்படுகிறார். மணமகளின் குடும்பம் அல்லது உறவினர்களில் இருந்து அனைத்து சடங்குகளையும் செய்து முடிக்கும் பொறுப்புள்ள அனுபவமிக்க பெண் பித்காரி என்று அழைக்கப்படுகிறார்.

## திருமணச் சடங்குகள்

மைதிலி விவாகப்  பாரம்பரியத்தில் திருமணச் சடங்கு பரிச்சனுடன் தொடங்குகிறது. பரிச்சனின் போது, மணமகளின் பித்காரி மற்றும் சில பெண் உறவினர்களால் மணமகனிடம் இல்லற வாழ்க்கை தொடர்பான சில நடைமுறைக் கேள்விகள் கேட்கப்படுகின்றன. பரிச்சன் சடங்கிற்குப் பிறகு, மணமகன் கோகபர் கர் என்ற திருமண சபை வீட்டிற்கு அழைத்துச் செல்லப்படுகிறார். கோகபர் கர் என்பது மணமகளின் வீட்டில் உள்ள ஒரு சிறப்பு அறையாகும். அங்கு குலதெய்வம் நிறுவப்பட்டு திருமண சடங்குகள் செய்யப்படுகின்றன. கோக்பர் கரில் , முதலில் நைனா-சோகின் செயல்முறை நடத்தப்படுகிறது. நைனா-சோகின் செயல்பாட்டில், மணமகளும் நாத்தனாரும் சில துணிகளுக்கு அடியில் மறைக்கப்படுகிறார்கள். மேலும் மணமகன் அவர்களைப் பார்க்காமல் வருங்கால மனைவியையும் நாத்தனாரையும் அடையாளம் காண வேண்டும். இந்தச் செயல்பாட்டில், மணமகனின் கூர்மையான பார்வை சோதிக்கப்படுகிறது. இந்தச் சோதனை நிகழ்வைத் தவிர, மணமகளின் பெண் உறவினர்கள் இந்தச் செயல்பாட்டிலிருந்து மகிழ்ச்சி அடைகிறார்கள். 
## சகுனம் வழங்கும் மரபு

மிதிலா பகுதியில், திருமண இரவுக்குப் பிறகு  *சகுனம்* என்ற ஆசி வழங்கும் ஒரு முக்கியமான மரபு கடைப்பிடிக்கப்படுகிறது. இந்தச் சகுனம்  வழங்கும் நிகழ்வு திருமணக் கொண்டாட்டங்களின் ஒரு அங்கமாகத் திகழ்வதுடன், இரு குடும்பங்களுக்கு இடையிலான அன்பு மற்றும் மரியாதை உணர்வுகளையும் பிரதிபலிக்கிறது. இம்மரபு வழக்கமாக காலையில் நடைபெறுகிறது. அப்போதுதான், புதுமணத் தம்பதியினர் தங்கள் திருமணத்திற்குப் பிந்தைய முதல் ஆசிகளைப் பெறுகின்றனர். இந்நிகழ்வின்போது, ​​குடும்பத்தின் மூத்த உறுப்பினர்களும் உறவினர்களும் புதுமணத் தம்பதியினரை வாழ்த்தி ஆசி வழங்குவதுடன், அவர்களுக்குப் பரிசுகளாக விலையுயர்ந்த அணிகலன்களையோ அல்லது பணத்தையோ அளிக்கின்றனர். மிதிலாவில் இப்பரிசுகளே 'சகுனம்' என்று அழைக்கப்படுகின்றன. விலையுயர்ந்த அணிகலன்கள் மற்றும் பணம் மட்டுமின்றி, சிவப்பு நிற வளையல்கள், குங்குமம், பழங்கள் போன்ற பொருட்களும் இந்தச் சகுனம்  பரிசில் இடம்பெறுகின்றன.

## மேற்கோள்கள்


பகுப்பு:இந்து திருமணம்
பகுப்பு:பீகாரின் பண்பாடு
பகுப்பு:இந்தியப் பண்பாடு
பகுப்பு:திருமணம்